
Forord

Kjære leser,

Takk for at du leser i boka vår! Den er et produkt av mange års erfaring med forskning og undervisning, og et ønske om å formidle vår glede og entusiasme for programmering i naturvitenskap og matematikk. Vår ambisjon er å gi deg en lettlest bok med forklaringer og oppgaver som gir deg forståelse av hvordan programmering kan bidra til forståelse i kjemi, fysikk, biologi, geofag og matematikk.

Det er mange som har bidratt til denne boka. Først og fremst en varm takk til CSE-prosjektet og CCSE (Center for Computing in Science Education) ved Universitetet i Oslo (UiO). Innrammingen av programmering og kunstig intelligens som verktøy for faglig forståelse står sentralt i denne boka, og er et produkt av denne satsingen til CSE/CCSE på UiO. Takk også til Simula Research Laboratory for mange års samarbeid om vitenskapelige beregninger og vitenskapelig programmering i forskning og undervisning ved UiO. Mange enkeltpersoner har bidratt til CSE-prosjektet, men vi vil spesielt trekke fram Hans Petter Langtangen, som gikk bort altfor tidlig i 2016. Langtangen var en pionér i fagfeltet og et forbilde for oss begge, og bøkene hans har inspirert både pedagogisk tankegang og eksempler i denne boka.

Mange takk til Geir Kjetil Ferkingstad Sandve som har lest og gitt verdifulle kommentarer til denne boka, til Lex Nederbragt for inspirasjon til oppgaver, og til Ole Christian Lingjærde for mange års samarbeid om undervisning i programmering. En stor takk til studenter som gjennom flere år har støttet oss med oppgaver til ulike fagområder. Flere av disse oppgavene er del av denne boka, enten direkte eller indirekte. Takk til Kristine B. Hein, Alessio M. Canclini, Tina Kalleson, Eirill S. Hauge, Cecilie Glittum, Simen Moe, Ella W. Kristensen og Kristian Wold. Og sist, men ikke minst: Takk til alle studenter som vi har vært så heldige å få dele vår entusiasme med i en årrekke, og som har kommet med tilbakemeldinger, ris og ros.

Vi håper du har mye glede av programmering, og at du opplever programmering som et viktig verktøy i ditt fag. Programmering kan stimulere til nysgjerrighet, lek og problemløsning, men kan selvfølgelig også være kilde til frustrasjon og forvirring. Det å stå fast med et problem som en virkelig må anstrenge seg for å løse, kan imidlertid ofte være positivt – kognitiv motstand gir økt læring og pågangsmot. Dette gjør deg til en bedre programmerer og en bedre problemløser generelt.

Vi ønsker deg en god opplevelse!

Oslo, mai 2025

Andreas og Joakim




Del I
Grunnleggende programmering





1. Introduksjon

1.1 Naturvitenskapelig og matematisk programmering

Dette er en lærebok i naturvitenskapelig og matematisk programmering. Hovedformålet med denne typen programmering er å gjøre matematiske beregninger og utforske naturvitenskapelige fenomener.

Selv om matematikk og naturvitenskap tradisjonelt har blitt formidlet gjennom ligninger, illustrasjoner og skriftlige forklaringer, er programmering et kraftfullt verktøy for å forstå og utforske komplekse systemer. Med datamaskinen som verktøy kan vi simulere alt fra kjemiske reaksjoner og planeters bevegelser til evolusjonære prosesser og jordskjelv. Datamaskinen kan altså både brukes som et kraftig mikroskop som lar oss se enkeltatomer, og som et teleskop som lar oss studere stjerner, planeter og galakser. I denne boka vil vi vise hvordan programmering kan være et dynamisk verktøy for læring og eksperimentering i naturvitenskap og matematikk.

Boka gir en praktisk tilnærming til programmering gjennom eksempler på problemstillinger og programkode fra ulike naturvitenskapelige fag. Eksemplene er forankret i matematisk teori og naturvitenskapelige prinsipper. Målet er å gi deg eksempler fra ditt eget fagområde som føles relevante og som gir deg en helhetlig forståelse for hvordan du kan bruke programmering som verktøy i naturvitenskap og matematikk.

I naturvitenskapelig og matematisk ånd håper vi at du kan være undrende og nysgjerrig i møtet med programmering, og at programmeringen kan stimulere til kreativitet og skaperglede hos deg.

Det viktigste du kan gjøre for å lære deg å løse matematiske og naturvitenskapelige problemer med programmering, er å programmere selv. Det er viktig at du gjør mange oppgaver som du prøver å løse på egen hånd før du eventuelt spør om hjelp. Vi har derfor laget underveisoppgaver som du kan løse for å sjekke at du har forstått det du har lest. Disse bør du gjøre mens du leser. Når du har prøvd på en oppgave, kan du sjekke løsningsforslaget bakerst i boka.



1.2 Algoritmer

Algoritmer og modeller er svært viktige i naturvitenskapelig og matematisk programmering. La oss derfor se nærmere på disse begrepene.


Algoritmer

En algoritme er en presis beskrivelse av en serie operasjoner som skal utføres for å oppnå et visst resultat.



Velkjente eksempler på algoritmer er strikkeoppskrifter, kakeoppskrifter og algoritmene som gir oss anbefalte filmer på Netflix og annonser på Facebook. Algoritmer i naturvitenskap er på sin side en serie operasjoner som løser et naturvitenskapelig problem. Noen algoritmer er svært kompliserte, mens andre er enkle å forstå. Python har mange biblioteker som vi kan importere for å få tilgang til tusenvis av nyttige algoritmer.

Men selv om det finnes ferdigproduserte algoritmer, bør vi også lære oss å lage flere av dem selv. Vi legger opp til at du skal forstå og implementere matematiske algoritmer i Python på egen hånd i denne boka. Dette gjør vi av flere årsaker:


	Vi forstår algoritmene bedre hvis vi lager dem selv.

	Vi har mulighetene til å modifisere algoritmene dersom vi skulle trenge det. Desto mer du forstår, jo mer kontroll har du på det som skjer.

	Når du programmerer algoritmer, kan du få enda bedre innsikt i det matematiske og naturvitenskapelige innholdet.



Alle disse er gode grunner til at vi skal programmere algoritmer fra bunnen av, men når du først har lært algoritmene, skal vi også se på importering av ferdiglagde metoder og algoritmer fra programmeringsbiblioteker.



1.3 Modellering

Naturvitenskapelig og matematisk modellering er en dynamisk prosess der vi lager, vurderer og forbedrer modeller, som er forenklede representasjoner av virkeligheten. Disse modellene kan være utledet fra matematiske sammenhenger, eller de kan være empiriske, og dermed basert på eksperimenter.

Et eksempel på en modell er Hookes lov. Den ble formulert i 1676 og beskriver at kraften vi trekker en fjær med (F), er proporsjonal med forlengelsen av fjæra (x) fra likevektspunktet (x0):

F = k(x − x0) (1.1)

Modellen har, som alle andre modeller, begrensninger. Hvis vi for eksempel trekker fjæra for langt, kan den deformeres eller ryke. Alle modeller har derfor et gyldighetsområde og begrensninger avhengig av sammenhengen vi benytter dem i.


[image: Hookes originale tegning av en fjær i De Potentia Restitutiva (1678)]
Figur 1.1: Hookes originale tegning av en fjær i De Potentia Restitutiva (1678).


Det som er fascinerende med Hookes lov, er at denne modellen for «fjærkraften» også kan brukes som modell for å studere andre fenomener, for eksempel kjemiske bindinger og vibrasjon i kjemiske forbindelser. Denne modellen brukes faktisk i moderne datasimuleringer av molekyler og krystaller. En om lag 350 år gammel modell er med andre ord like aktuell i dag!


[image: Illustrerende figur]
Figur 1.2: Utsnitt fra en simulering av en krystall med bindinger modellert som fjærer. Simuleringen er lagd med VPython.



Modellering

Modellering er en prosess som innebærer å lage, vurdere og forbedre forenklede representasjoner av fenomener i virkeligheten, altså modeller.



For hver enkelt modell er det viktig å være oppmerksom på begrensningene og forutsetningene som gjelder. Dette er enklere å bli bevisst på når vi lager og utforsker modellene selv, noe som er lettere å få til med programmering. Programmering er derfor et viktig verktøy for å forstå og utforske naturvitenskap og matematikk.



1.4 Programmering i samfunnet

Selv om vi fokuserer på matematisk og naturvitenskapelig programmering i denne boka, er det viktig å forstå at programmering har en mye bredere relevans i samfunnet. Programmering er et verktøy som brukes til å styre og automatisere prosesser, analysere store datamengder, simulere komplekse systemer og skape nye teknologiske løsninger. Alt fra økonomi til medisin benytter seg av programmering for å løse problemer som tidligere krevde mye tid og ressurser. Når du tilnærmer deg problemer med programmering som verktøy, kan du også bli en bedre problemløser. En solid kunnskap om programmering åpner derfor mange dører i dagens teknologidrevne samfunn.

Ferdigheter i programmering, modellering og databeregninger er også svært viktig for å kunne forstå samfunnet. Algoritmer og kunstig intelligens omgir oss, og vi trenger digitale ferdigheter for å kunne engasjere oss som aktive skapere av denne teknologien, ikke bare konsumenter. Men også som konsumenter av digital teknologi er det viktig at vi forstår denne teknologien. Det gjør oss i stand til å ta velinformerte valg, og bidrar dermed til en demokratisering av samfunnet.



1.4.1 Programmering i framtida

I framtida vil teknologiforståelse og programmering kunne spille en enda viktigere rolle ettersom teknologien utvikler seg raskt. En veldig spennende utvikling skjer innenfor kvantedatamaskiner, som lover å kunne løse problemer som dagens datamaskiner bruker mange år på. Kvantedatamaskiner kan potensielt revolusjonere databeregninger som krever mye ressurser i dag.


[image: Kvantedatamaskinen IBM Q]
Figur 1.3: Kvantedatamaskinen IBM Q [Adventtr/iStock].


I tillegg øker også bruken av maskinlæring og kunstig intelligens innenfor mange ulike områder, hvor datamaskiner brukes til å lage modeller som kan lære av data, ta beslutninger og tilpasse seg nye situasjoner.

For naturvitenskapelige og matematiske problemstillinger gir denne utviklingen nye muligheter for simulering og modellering av enda mer komplekse fenomener. Å kunne forstå og engasjere seg i programmering vil ikke bare være nyttig, men nødvendig for å navigere i den teknologiske framtida.



1.5 Programmeringsspråket Python

I denne boka bruker vi Python (versjon 3) som programmeringsspråk. Det er flere årsaker til det, blant annet:


	Ren og enkel syntaks: Python har en klar og lettforståelig syntaks, noe som gjør det til et ideelt språk for både nybegynnere og profesjonelle. Det er designet for å være lett å lese og skrive, slik at programmerere kan fokusere mer på å løse problemet enn på språklige detaljer. Python-syntaks er også lett å legge nær matematisk notasjon, slik at det matematiske og naturvitenskapelige innholdet kommer tydelig fram.

	Allsidighet: Python er et svært allsidig språk som kan brukes i mange ulike domener, fra webutvikling og spillprogrammering til vitenskapelig beregning og maskinlæring.

	Bibliotekstøtte: Python har et stort utvalg av biblioteker som gjør det enkelt å implementere avanserte funksjoner. For naturvitenskap og matematikk finnes biblioteker som NumPy, SciPy, Scikit-learn, Tensorflow, Matplotlib, Pandas og SymPy, som gjør matematisk og naturvitenskapelig programmering enklere og mer tilgjengelig.

	Gratis: Python er også åpen kildekode, noe som betyr at det er gratis å bruke og har et stort samfunn som bidrar med verktøy, dokumentasjon og støtte.



Python er et av de aller mest populære programmeringsspråkene i 2025. Kanskje har du til og med sett at populær generativ kunstig intelligens som ChatGPT bruker Python til problemløsning? Selv om dette antakelig vil endre seg i framtida, vil du lære mye grunnleggende om programmering som ikke er språkspesifikt gjennom å bruke Python. Du øver altså på generelle ferdigheter som du kommer til å få bruk for i mange ulike situasjoner, uavhengig av programmeringsspråk.



1.5.1 Programmeringsmiljøer (IDE-er)

Når du programmerer i Python, er det nyttig å bruke et godt integrert utviklingsmiljø (IDE), også kalt programmeringsmiljø eller editor. Et IDE er en programvare som hjelper deg å skrive, teste og kjøre koden din på en eﬀektiv måte. Eksempler på populære IDE-er for Python er:


	VS Code: Et mye brukt IDE som støtter mange forskjellige programmeringsspråk, inkludert Python. Det har mange utvidelser som gjør det til et svært fleksibelt valg for programmerere.

	Jupyter Notebook: Et populært IDE for vitenskapelig programmering. Det lar deg skrive og kjøre Python-kode i små seksjoner, noe som er svært nyttig for å teste ut ideer steg for steg. I tillegg kan du skrive tekst og matematikk i samme miljø, noe som gjør miljøet godt egnet for vitenskapelig kommunikasjon.

	Spyder: Et IDE som følger med Anaconda-pakka. Dette er en populær samlepakke som inneholder Python, flere IDE-er, nyttige biblioteker og en del annen funksjonalitet.

	PyCharm: Et relativt avansert IDE som gir deg mange verktøy for å jobbe med større prosjekter. Det har innebygd feilsøking og støtter versjonskontroll.



Det finnes mange flere utviklingsmiljøer, og du bør velge det som passer best for din arbeidsflyt. Noen foretrekker en enkel teksteditor som Sublime Text eller Atom, mens andre velger mer avanserte IDE-er som VSCode eller Spyder.


[image: Illustrerende figur]
Figur 1.4: Utsnitt av programmeringsmiljøet VSCode, et mye brukt IDE.




1.5.2 Kjøre programmer i kommandolinja

Foruten å bruke et IDE til å skrive og kjøre programmer, er det også vanlig å kjøre Python-programmer direkte fra kommandolinja eller terminalen. Dette er spesielt nyttig når du ønsker å kjøre et program uten å åpne et utviklingsmiljø, eller hvis du arbeider på en server der ingen grafisk brukergrensesnitt er tilgjengelig. Kommandolinja gir også mer kontroll over hvordan programmet kjører, og du kan enkelt sende med parametere eller bruke ulike verktøy for feilsøking.

Her er en kort oversikt over hvordan du kan kjøre Python-programmer fra kommandolinja:

1. Åpne kommandolinja eller terminalen.

Først må du åpne kommandolinja (i Windows) eller terminalen (i macOS/Linux). Dette er et tekstbasert grensesnitt der du kan skrive kommandoer for å kjøre programmer og manipulere filer.


	Windows: Du kan åpne kommandolinja ved å trykke Win  +  R, skrive cmd og trykke Enter.

	macOS: Terminalen finner du ved å trykke Command+Space og søke etter «terminal».

	Linux: På de fleste Linux-distribusjoner kan du åpne terminalen ved å søke etter «terminal» i applikasjonsmenyen.



2. Naviger til riktig mappe.

Når du kjører Python-programmer fra kommandolinja, må du navigere til mappa hvor Python-fila du ønsker å kjøre, er lagret. Du kan bruke kommandoen cd (change directory) til å bytte mappe.

Hvis for eksempel programmet ditt er lagret i en mappe som heter prosjekter/python på skrivebordet, kan du navigere dit ved å skrive:



cd Desktop/prosjekter/python



3. Kjør Python-programmet.

Når du har navigert til riktig mappe, kan du kjøre Python-programmet ved å bruke kommandoen python etterfulgt av filnavnet.

Hvis du for eksempel har en Python-fil som heter mitt_program.py, skriver du:



python3 mitt_program.py



Dette vil kjøre programmet ditt, og resultatet vil vises i terminalvinduet.

4. Kjøre Python-konsollen.

I programmeringssammenheng refererer en konsoll spesifikt til et interaktivt miljø som ofte åpnes fra en terminal, hvor brukere kan skrive og evaluere Python-kode direkte.

Du kan starte Python-konsollen direkte i terminalen ved å skrive python3. Dette åpner en interaktiv Python-sesjon der du kan skrive og kjøre Python-kommandoer fortløpende, uten å lage en egen fil som inneholder kommandoene. Du kan også bruke konsollen som en enkel kalkulator (for eksempel ved å skrive 3**5 og trykke Enter). Dette kan være nyttig for rask testing av små kodebiter eller for å gjøre enkle beregninger.



1.5.3 Bruk av Jupyter Notebook

Et verktøy som egner seg svært godt til å skrive dokumenter som inneholder kode, er Jupyter Notebook. Dette IDE-et inneholder både matematisk tekstformatering og en editor som kan kjøre kode. Jupyter Notebook finnes i Anaconda-pakka, så den kan startes herfra. Da åpnes en liste med filer som ligger lokalt på datamaskinen (selv om det åpnes i en nettleser). Alternativt kan du bruke JupyterLab, som er en annen måte å lese og interagere med Jupyter Notebooks på. VSCode kan også kjøre Jupyter Notebooks.

Trykk på new og Python 3, så kommer du til et tomt dokument. Notebooken bygges opp av blokker med innhold. Det finnes i hovedsak to innholdsblokker: code (kodeblokk) og markdown (tekstblokk). I en kodeblokk kan du skrive Python-kode akkurat som i en annen editor. I tillegg kjører også koden her, og du får et output under kodeblokka. Trykk Shift + Enter for å kjøre koden i hver blokk. Men pass på – all koden i en notebook henger sammen. Det er derfor ikke likegyldig hvilken rekkefølge du kjører koden i.

Dersom vi vil skrive tekst, kan vi bruke tekstblokkene. Her skriver vi i et markeringsspråk som kalles markdown. Dette gjør oss i stand til å blande tekst med matematikk, bilder og annet. Markdown har sin egen kode, men det er ikke så mye å holde styr på her. Følgende tabell oppsummerer det viktigste:










	 
	Tegn
	Forklaring
	 





	 
	#
	Overskrift, nivå 1
	 



	 
	##
	Overskrift, nivå 2
	 



	 
	###
	Overskrift, nivå 3
	 



	 
	_tekst_
	Kursiv
	 



	 
	**tekst**
	Fet skrift
	 



	 
	![bildetekst](bilde.jpg)
	Sett inn bilde
	 



	 
	[tittel](https://www.elg.no)
	Lenke



	 
	|tabelltekst|tabelltekst|
	Tabeller





Dersom vi ønsker å skrive matematikk i teksten, trenger vi å lære oss litt LaT eX (uttales «latekj» eller «latek» og er ikke å forveksle med polymeremulsjonen lateks). LaTeX er et dokumentbehandlingsspråk som brukes for å skrive pent formaterte dokumenter, spesielt med matematisk notasjon. All matematikk i LaTeX-kode skrives med dollartegn på hver side av uttrykket. Hvis du ønsker matematikken midtstilt, kan du bruke doble dollartegn på hver side. En del nyttig LaTeX-kode finner du i tabellen nedenfor:










	 
	Tegn
	Forklaring
	 





	 
	\alpha
	Gresk bokstav, f.eks. α



	 
	\cdot
	Gangetegn
	 



	 
	\rightarrow
	Høyrepil
	 



	 
	\rightleftharpoons
	Kjemisk likevektspil
	 



	 
	\frac{teller}{nevner}
	Brøk
	 



	 
	ˆ
	Hevet tekst
	 



	 
	_
	Senket tekst
	 



	 
	\sum_{nedre}ˆ{øvre}
	Summetegn
	 



	 
	\int_{nedre}ˆ{øvre}
	Integral
	 



	 
	\lim_{x \to \infty}
	Grenseverdi
	 



	 
	\left(
	Stor venstreparentes
	 



	 
	\right)
	Stor høyreparentes
	 





For å gruppere sammensatte indekser eller eksponenter, eller annen tekst, kan du bruke krøllparenteser.



1.6 Bruk av generativ kunstig intelligens i programmering

I dag har vi tilgang til kraftige verktøy basert på generativ kunstig intelligens, for eksempel ChatGPT og Github Copilot, som kan bidra betydelig til programmering. Disse verktøyene kan være svært nyttige for å øke eﬀektiviteten og hjelpe oss med å fokusere på det vitenskapelige innholdet i stedet for å bruke mye tid på tekniske detaljer som syntaks og formatering. Likevel er det viktig å være klar over både fordelene og fallgruvene ved å bruke slik teknologi.



1.6.1 Fordeler med generativ KI

Generativ KI kan hjelpe oss med mange praktiske oppgaver i programmering. Noen av de viktigste fordelene er:


	Rask feilsøking. KI-verktøy som Github Copilot kan ofte oppdage feil og foreslå korrigeringer mens du skriver kode, noe som reduserer tiden du bruker på å identifisere syntaksfeil eller skrive overflødig kode. Du kan også spørre generativ KI om hva som er feil med koden din. Pass da på å være tydelig på hva som var intensjonen, hvordan koden ser ut og hvilke feil du får.

	Eﬀektivisering av gjentakende kode. Generativ KI kan raskt generere kode for vanlige oppgaver, slik at du kan fokusere på de mer komplekse aspektene ved problemet, som matematiske beregninger eller naturvitenskapelige simuleringer. Men pass på at du forstår hva KI-en har gjort før du legger til enda mer kompleksitet.

	Oversettelse av faglige problemer til programkode. Generativ KI kan hjelpe deg med å oversette komplekse realfaglige problemstillinger til fungerende programkode. Dette kan være spesielt nyttig når du står fast på hvordan du skal implementere en matematisk modell eller naturvitenskapelig simulering i et programmeringsspråk.

	Pedagogisk støtte. Generativ KI kan gi veiledning ved å forklare konsepter og kode på en forståelig måte tilpasset ditt nivå. Det er med andre ord et verktøy som kan hjelpe deg å forstå hvordan algoritmer og modeller fungerer. Dette kan gi dypere innsikt og spare tid, slik at du kan konsentrere deg om det matematiske og naturvitenskapelige innholdet.





1.6.2 Fallgruver ved avhengighet av KI

Selv om generativ KI kan være et nyttig verktøy, er det også viktig å være oppmerksom på risikoene ved å stole for mye på det:


	KI kan generere feil kode. Selv de beste KI-verktøyene kan produsere kode som inneholder feil eller gjør noe annet en du ønsker. Det er derfor viktig å alltid validere og teste koden grundig, spesielt når det gjelder vitenskapelige simuleringer eller komplekse beregninger. Generativ KI kan noen ganger gi løsninger som ser riktige ut ved første øyekast, men som ikke fungerer som forventet eller ønskelig i praksis. Det kan enten skyldes at KI-en gjør feil, eller at du har vært upresis i ledeteksten du har gitt til KI-en.

	Passiv læring. En annen fare ved å stole for mye på generativ KI er at det kan føre til at du blir en passiv bruker av verktøyene, uten å utvikle en dypere forståelse av hvordan koden faktisk fungerer. Dette kan hemme din evne til å løse problemer på egen hånd. Programmering er ikke bare en ferdighet i å få datamaskinen til å fungere, men også en prosess med å lære problemløsing, logikk og modellering. Dersom du virkelig skal lære noe, er det viktig at du engasjerer deg kognitivt med det du skal lære. Å lære noe forutsetter at du investerer både tid og krefter – en snarvei kan derfor hindre denne læringen.

	Manglende kontroll over egen kode. Når du bruker KI til å generere store deler av koden, kan du miste oversikten over hvordan forskjellige deler av programmet henger sammen. Dette kan gjøre det vanskelig å feilsøke, utvide eller tilpasse koden senere, spesielt hvis noe går galt eller hvis målet med koden endrer seg.





1.6.3 Balansen mellom bruk av KI og aktiv læring

Det er viktig å finne en god balanse mellom å bruke generativ KI som et verktøy og samtidig utvikle egne programmeringsferdigheter. KI kan hjelpe deg med å eﬀektivisere arbeidet og få raskere resultater, men du må også sørge for at du ikke blir for avhengig av det. Her er noen tips for å oppnå denne balansen:


	Bruk KI til å løse små, konkrete problemer eller for å få forslag til hvordan du kan løse et problem, men prøv deretter å skrive om eller tilpasse koden selv. Ikke la KI-en skrive for mye for deg om gangen, men vær aktiv og deltakende.

	Bruk KI-verktøyene som en læringsressurs. Utfordre først deg selv en god stund, og sett bort trivielle ting til KI-en. Trivielle ting kan være enkel feilsøking, visualisering, lesing av data og andre ferdigheter som kan være mindre viktige. Det viktigste er at du fokuserer på problemløsning, analyse og forståelse av det matematiske og naturvitenskapelige innholdet.

	Ta deg tid til å forstå koden som KI genererer, og test og eksperimenter med koden. Ikke la deg lure til at du forstår alt ved å bare lese igjennom koden.

	Inngå i dialog med KI-en. Ikke gap over for mye, men spør heller om små ting om gangen. Still oppfølgingsspørsmål når noe er uklart eller du ønsker å lære mer.



En eﬀektiv måte du kan bruke generativ KI på, er å få tilbakemelding på det du gjør. Hvis du for eksempel har begynt på et program og ikke kommer deg videre, kan du kopiere dette programmet inn i en generativ KI og forklare hva du har tenkt og hvordan du kan komme videre. Dette gjør at du får individuelle tilbakemeldinger basert på det du har gjort, noe som er mye mer eﬀektivt enn å for eksempel bare få et løsningsforslag.

Ved å kombinere bruken av KI med aktiv læring, kan du oppnå både økt eﬀektivitet og bygge opp ferdigheter som vil hjelpe deg til å bli en bedre problemløser i naturvitenskap og matematikk. I denne boka vil vi gi deg noen oppgaver der du gjerne kan bruke KI til hint, feilretting eller tilbakemelding. Men det er alltid lurt å prøve så mye som mulig uten KI når en skal lære seg programmering for første gang – med et godt faglig grunnlag og god grunnforståelse blir du både en bedre problemløser og en bedre programmerer, både med og uten generativ KI.





2. Tall og variabler


[image: Illustrasjonsbilde]


Læringsmål

Etter å ha arbeidet med dette kapittelet skal du kunne:


	deklarere og skrive ut variabler på ulike måter

	gjøre rede for kjennetegnene til ulike datatyper: heltall, flyttall, strenger og boolske variabler

	bruke de viktigste aritmetiske operatorene til å gjøre beregninger

	bruke hensiktsmessige kommentarer i koden

	ta input fra brukeren, både med input-funksjonen og gjennom kommandolinja/konsollen

	opprette og gjøre ulike operasjoner på lister, spesielt legge til elementer

	importere og bruke funksjoner fra biblioteker

	lese, forstå og bruke feilmeldinger





Et tall er ikke bare et tall, verken i matematikk eller i programmering. Ulike tall har forskjellige egenskaper som skiller dem fra hverandre, og som skiller dem fra andre størrelser som tekst og bokstaver. I matematikk og naturvitenskap jobber vi med både tall og symboler. En datamaskin må kunne oppbevare data for at vi skal kunne bruke disse dataene flere ganger. I dette kapittelet lærer du derfor hvordan du kan håndtere ulike datatyper i Python.


2.1 Variabler

For å spare på en verdi i et dataprogram, må vi lage en variabel som fungerer som en slags skuﬀ der vi oppbevarer det vi vil spare på. I Python lager vi en variabel ved å gi den en verdi. Vi sier at vi deklarerer variabelen ved å tilordne den en verdi. Vi tilordner en verdi til en variabel på denne måten:



a  =  3



Vi deklarerer altså en variabel som vi kaller a og tilordner verdien 3 til denne variabelen. Da lagres tallet 3 på en bestemt plass i minnet til datamaskinen. Verdien til denne variabelen kan vi bruke senere i programmet. På neste side ser du et eksempel på dette.


Test deg selv 2.1: Variabler

Se på programmet nedenfor. Hvilken verdi tror du variabelen tallsum får?



a  =  3

b  =  3  +  a

a  =  2

tallsum = a + b






Variabler

En variabel er en navngitt plass i minnet til datamaskinen. En verdi kan lagres på den plassen, og denne verdien kan endres under kjøring av et program.



Vi har nå sett at likhetstegnet blir brukt til å tilordne en verdi til en variabel. Det betyr at likhetstegnet ikke blir brukt på samme måte som i matematikk. Programmet nedenfor illustrerer dette:



x  =  2

x  =  x  +  1



I matematikk vil x = x + 1 bety at 0 = 1, noe som åpenbart ikke stemmer. Men i Python betyr linjene ovenfor at vi først tilordner verdien 2 til variabelen x, og at vi på neste linje tilordner verdien av x (altså 2) pluss 1 til variabelen x igjen. Da mister x sin opprinnelige verdi, og får verdien 3 isteden.


Test deg selv 2.2: Hva er poenget med variabler?

Nedenfor er et eksempel på en programkode i Python der vi beregner gjennomsnittshastigheten i m/s for ulike legemer som har beveget seg henholdsvis 3, 4.5, 7 og 14 meter i løpet av 3 sekunder. Hva er fordelen med å bruke variabelen t her? Hva må du gjøre for å regne ut for 4 sekunder istedenfor 3?



t  =  3

v1 = 3/t

v2 = 4.5/t

v3 = 7/t

v4 = 14/t





Dersom vi ønsker å tilordne samme verdi til ulike variabler, kan vi gjøre det slik:



a  =  b  =  c  =  1



Vi kan også definere flere variabler på samme linje ved å skille dem med semikolon. Vær derimot varsom med å definere for mange variabler på samme linje – husk at koden din skal være oversiktlig og lesbar for både deg selv og andre.



d  =  1;  e  =  2;  f  =  3





2.1.1 Navn på variabler

Variabelnavn kan være enkle bokstaver, lengre ord eller bokstaver i kombinasjon med tall. De må derimot alltid starte med en bokstav – navn som «2variabel» er ikke lov, mens «variabel2» går greit. Det er heller ikke lov å bruke spesialtegn som @, ! og {, men du kan bruke understrek. Du kan bruke de norske bokstavene æ, ø og å, men legg merke til at det kan gi problemer hvis andre skal kjøre programmet ditt. Kommandoer som allerede blir brukt i Python, som print og sum bør heller ikke brukes som variabelnavn, fordi de da overskrives slik at de ikke kan brukes i programmet ditt. Når variabelnavn får en farge i editoren din, betyr det at de finnes som funksjoner i Python. Du bør da kalle dem noe annet.

Det er også viktig at variabelnavn er illustrerende for hva de representerer. Det er lettere å huske at du har med masse og energi å gjøre dersom variablene heter masse og energi, eller m og E, istedenfor a og b.



2.2 Output

Når vi deklarerer en variabel, lagrer vi altså noe i minnet til datamaskinen. Men programmet gir oss ikke noe tilbake. For å få «output» fra programmet vårt, må vi be datamaskinen om å «skrive ut» noe. Dette gjør vi med funksjonen print. Når vi her bruker begrepet funksjon, mener vi en kommando som kan gjøre noe bestemt med det vi mater funksjonen med. Vi ser mer på dette i kapittel 4. Dersom vi ønsker å skrive ut flere variabler, må vi skille dem med komma i print-funksjonen. Her ser du tre måter å bruke print-kommandoen på når vi først har definert fire ulike variabler v1, v2, v3 og v4:



print(v1)

print(v1, v2, v3, v4)

print("Gjennomsnittsfarten for legeme 4 er: ", v4, "m/s.")



Legg merke til at vi definerer en tekst ved å bruke anførselstegn. Vi kommer tilbake til dette litt senere i kapittelet. Hvis vi kjører programmet ovenfor, får vi følgende output:
  


1.0

1.0 1.5 2.3333333333333335 4.666666666666667

Gjennomsnittsfarten for legeme 4 er:  4.666666666666667 m/s.



Vi ser her at vi får output med litt mange desimaler. Det kan vi løse ved å bruke en funksjon som heter round(tall, antall desimaler), som runder av et tall til et visst antall desimaler. Her runder vi av til to desimaler:
  


print("Gjennomsnittsfarten for legeme 4 er: ", round(v4, 2), "m/s.")





2.2.1 f-strengformatering

Vi kan også bruke såkalt f-strengformatering for å formatere utskrift slik at vi får et fint oppsett med riktig antall gjeldende sifre. Da trenger vi ikke å skille alle variablene vi skal skrive ut, med komma i print-funksjonen. Vi kan isteden sette variabelnavn eller verdier i krøllparenteser inni teksten vi vil skrive ut. For å si fra til programmet at vi ønsker å bruke f-strengformatering, setter vi en liten f foran teksten vi ønsker å skrive ut.



print(f"Gjennomsnittsfarten for legeme 4 er: {v4} m/s.")

print(f"To ganger to er: {2*2}")



F-strengformatering gjør det også lett å formatere output, for eksempel slik:



print(f"Gjennomsnittsfarten for legeme 4 er: {v4:5.1f} m/s.")

print(f"Gjennomsnittsfarten for legeme 4 er: {v4:.2f} m/s.")



Vi får da følgende output:



Gjennomsnittsfarten for legeme 4 er: 4.7 m/s.

Gjennomsnittsfarten for legeme 4 er: 4.67 m/s.



Etter variabelnavnet skriver vi et kolon etterfulgt av et tall eller bare punktum. Det første tallet angir hvor mange plasser vi ønsker å reservere til tallet. Alle overskuddsplasser vil bli mellomrom. Ovenfor ser du at vi får to mellomrom før tallet når vi reserverer fem plasser til 4.7 (4 opptar en plass, punktum opptar en plass og 7 opptar en plass). Ofte er det ikke nødvendig å angi det første tallet. Da skriver vi bare punktum rett etter kolon. Deretter skriver vi antall desimaler vi ønsker i tallet vårt, etterfulgt av en bokstav som angir hvilken datatype vi jobber med. Her bruker vi f for float, som vi snart skal se nærmere på.



2.2.2 Tips til bruk av print

Dersom du ønsker å skrive ut lange tekster, kan du benytte deg av et par triks. For det første kan du skrive \n for å angi linjeskift i output. For det andre kan du unngå lange linjer i din egen kode ved å dele opp teksten på ulike linjer. Da må tekstbitene ha samme innrykk, slik at Python skjønner at de hører til print-funksjonen. Her er et utdrag fra Dronning Ragnhilds drøm i Halvdan Svartes saga på norrønt:



print("Ragnhildi dróttningu dreymði drauma stóra; "

"hon var spòk at viti. \n"

"Sá var einn draumr hennar,"

"at hon Þóttist vera stòdd i grasgarði sinum"

"ok taka þorn einn \n"

"ór serk sér; ok er hon helt á, þá óx hann svá,"

"at þat varð teinn einn mikill,"

"svá at annarr endir tók jòrð niðr \n"

"ok varð brátt rótfastr,"

"en annarr endir trésins tók hátt i loptit upp.")



Du kan gjerne lage en kortversjon av programmet ovenfor og studere output.



2.3 Tall

I matematikk har vi ulike tallmengder, som reelle tall, irrasjonale tall, rasjonale tall, naturlige tall, hele tall og komplekse tall. Alle disse tallmengdene er uendelig store, noe som ikke er håndterbart for en datamaskin. Datamaskinen bruker derfor noen andre tallmengder og variabeltyper. De viktigste variabeltypene i Python er oppsummert i tabell 2.1 :










	 
	Datatype
	Forklaring
	Eksempel





	 
	Heltall (int)
	Hele tall
	42



	 
	Flyttall (float)
	Desimaltall
	3.1415



	 
	Streng (str)
	Tekst
	“Hei!”



	 
	Boolsk
	Sannhet
	True eller False





Tabell 2.1: Variabeltyper i Python med eksempler.

De ulike datatypene oppfører seg forskjellig, så vi må være nøye med hvilke datatyper vi jobber med. La oss derfor se på de ulike datatypene hver for seg.



2.3.1 Heltall og flyttall

Vi har to kategorier av tall i Python, nemlig integer (heltall) og float (flyttall). Et flyttall er et desimaltall, men vi kan ikke representere desimaltall med uendelig antall desimaler på en datamaskin. Derfor skiller denne tallmengden seg fra de reelle tallene i matematikken. I motsetning til flyttallene, er de hele tallene tellbare og entydige. Dette er viktig for datamaskinen i flere sammenhenger, for eksempel når den skal telle.

Tall uten punktum blir automatisk definert som heltall i Python, og tall med punktum blir flyttall. Vi kan også konvertere mellom datatyper ved å bruke funksjonene int og float. Dersom vi lurer på hvilken datatype en variabel eller et tall er, kan vi sjekke dette ved å bruke funksjonen type:



heltall = 42

flyttall = 3.91

print(type(flyttall))

print(int(flyttall))



Her får vi først ut <class ’float’>, som betyr at variabelen er et flyttall. Deretter får vi 3 som output. Det er fordi vi gjør om 3.91 til heltall ved hjelp av funksjonen int, og da stryker Python tallene etter komma uten å runde av.


Heltall og flyttall

Heltall (int) omfatter alle tall i den matematiske mengden Z, altså alle positive og negative hele tall og tallet 0.

Flyttall (float) omfatter en delmengde av alle reelle tall i mengden R fordi datamaskinen har begrenset minne.




Test deg selv 2.3: Flyttall og desimaltall

Skriv og kjør programmet nedenfor:



print(0.1*4 - 0.4)

print(0.1*3 - 0.3)

print((0.1 + 0.2) * 3)




	Hva blir resultatet av beregningene når du regner for hånd, sammenliknet med datamaskinens resultat?

	Hvorfor tror du at datamaskinen regner feil?







2.3.2 Standardform

Standardform er nyttig når vi skal skrive veldig store eller veldig små tall. Tall på standardform skrives i Python på formen aEb eller aeb, der a er grunntall og b er eksponent av 10. Tallet 1.4 · 1012 kan vi derfor skrive som 1.4E12. Det er verdt å merke seg at Python tolker alle tall vi oppgir i standardform, som flyttall, også hvis tallet i utgangspunktet er et heltall.


Standardform

Vi kan skrive et tall på formen a · 10b i Python ved å skrive <a>E<b> eller

<a>e<b>. Tall på standardform er flyttall.





2.4 Tekststrenger

Vi har allerede sett på den tredje sentrale datatypen, nemlig tekst. En tekst eller et grafisk symbol kaller vi en streng (str). Tekst kan vi angi med enkle eller doble anførselstegn:



beskjed1 = "Hei på deg!"

beskjed2 = ’Du er grei!’

print(" Beskjed 1 er:", beskjed1, "\n Beskjed 2 er:", beskjed2)



Vi får nå skrevet ut følgende:



 Beskjed 1 er: Hei på deg!

 Beskjed 2 er: Du er grei!




Strenger

Strenger er tekst eller grafiske tegn på datamaskinen. I Python tilordnes strenger med anførselstegn.



Vi kan legge to strenger til hverandre med addisjonsoperatoren (+). I eksempelet nedenfor får vi derfor 42 som output:



print("4" + "2")



Vi kan ikke trekke strenger fra hverandre, gange dem sammen eller dele dem på hverandre. Det er kun addisjonsoperatoren som fungerer mellom strenger. Men da kalles det ikke addisjon – det kalles konkatenering. Vi kan derimot gange et tall med en streng. Da får vi repetert strengen et visst antall ganger. Koden nedenfor gir for eksempel hahahaha som output:



print("ha"*4)





2.5 Aritmetikk

Vi kan kun gjøre aritmetiske operasjoner mellom datatyper som er kompatible med hverandre. I utgangspunktet betyr det at vi kan gjøre aritmetiske operasjoner mellom datatyper som representerer tall. La oss oppsummere de viktigste operasjonene i tabell 2.2.










	 
	Operasjon
	Tegn/kommando
	 





	 
	Addisjon
	+
	 



	 
	Subtraksjon
	-
	 



	 
	Divisjon
	/
	 



	 
	Multiplikasjon
	*
	 



	 
	Potens
	**
	 



	 
	Heltallsdivisjon
	//
	 



	 
	Modulus
	%
	 





Tabell 2.2: Enkle aritmetiske operasjoner.

Du kjenner de fleste operatorene her, kanskje bortsett fra heltallsdivisjonsoperatoren og modulusoperatoren. La oss derfor forklare hva de gjør. Mens vanlig divisjon kan gi desimaltall, gir alltid heltallsdivisjon et heltall. Dersom vi for eksempel dividerer 42 // 5, får vi 8, ikke 8.4. Det er fordi en heltallsdivisjon gir det nærmeste tallet som divisjonen går opp i. Siden 8 multiplisert med 5 gir 40, og ikke 42, får vi 2 i rest. Denne resten kan vi få fram ved å bruke modulus (%). Dersom vi skriver 42%5, får vi altså 2.


Test deg selv 2.4: Heltallsdivisjon og modulus

Hvordan kan du bruke modulusoperatoren til å teste om et tall er partall eller oddetall?



Det er også verdt å merke at det finnes en kortform, altså en forkortet skrivemåte, for å oppdatere variabler med aritmetiske operatorer. Disse kortformene er frivillige å bruke, og er oppsummert i tabell 2.3:










	 
	Kortform
	Langform
	 





	 
	a += 2
	a = a + 2
	 



	 
	a -= 2
	a = a - 2
	 



	 
	a *= 2
	a = a*2
	 



	 
	a /= 2
	a = a/2
	 





Tabell 2.3: Kortformer for variabelaritmetikk.



2.5.1 Regnerekkefølge

Når vi gjør aritmetikk på datamaskinen, regnes uttrykkene fra venstre mot høyre. I tillegg er det viktig å huske på at vanlig regnerekkefølge gjelder:


	Parenteser

	Potenser

	Multiplikasjon og divisjon

	Addisjon og subtraksjon.



En utfordring med aritmetikk på datamaskinen, er at regnestykkene må settes opp på samme linje, altså på lineær form. Dette kan være utfordrende når vi har å gjøre med brøkstrek og eksponent. Ta for eksempel følgende uttrykk:

52+3+23−22

Dette kan vi fort kommunisere feil til datamaskinen. 5/2+3 + 2**3-2/2 gir ikke samme svar som det korrekte 5/(2+3)+ 2**(3-2)/2. Bruk parenteser flittig og pass på regnerekkefølgen.



2.5.2 Regning i konsollen

Dersom du bruker en editor når du programmerer, kan du gjøre aritmetiske operasjoner direkte i konsollen. Da trenger du ikke å skrive print. Du kan gjøre utregningen og få svaret ved å trykke Enter. For eksempel kan vi regne ut kvadratrota av 2 slik:



>>> 2**0.5





2.6 Boolske variabler

En annen variabeltype er boolske variabler. En boolsk variabel kan enten ha verdien sann (True) eller usann (False). Legg merke til store bokstaver på sannhetsverdiene.

Vi kan leke oss litt med logikk når vi kjenner til de boolske operatorene. Her er et lite eksempel:



a = 1

b = 3

c = 4

print(a == b)           # Sjekker om a er lik b

print(b < a)            # Sjekker om b er større enn a

print(b > a and b > c)  # b er større enn a OG større enn c

print(b >= a)           # Sjekker om b er større enn eller lik a

print(b != a)           # Sjekker om a ikke er lik b

print(b > a or b > c)   # b er større enn a ELLER større enn c



Her bruker vi noen logiske operatorer som vi ikke har sett på enda, men som vi kommer til å bruke en del i neste kapittel. Studer programmet og kommentarene. Det vil printe ut False tre ganger og True tre ganger.


Test deg selv 2.5: Logiske operasjoner

Avgjør for hvert av de logiske uttrykkene hva vi får som output:



print(True and False)

print(3 > 3 or 4 < 5)

print(3 > 3 and 4 < 5)

print(True != (5 != 5.0001))







2.7 Kommentarer

I flere av programmene vi har vist, har vi brukt symbolet #. Dette symbolet markerer at etterfølgende tekst er en kommentar. Kommentarer overses av programmet og inneholder kun en tekst som fungerer som en instruks eller dokumentasjon til leseren av programmet.

Det er god praksis å inkludere kommentarer i et program som beskriver hva som skjer, og hva ulike variabler inneholder. Dette er både for egen skyld og for at andre skal forstå programflyten og hva som menes på de ulike linjene. For mange kommentarer kan være forstyrrende, men der det er uklart hva som menes, bør en inkludere et fornuftig antall kommentarer. Kommentarer bør også legges til for å spesifisere enheten til det en skal regne ut, dersom det er noen. Det er for eksempel greit å vite at sidelengden er i cm, eller at farten er i m/s istedenfor km/h. Spør deg selv om en annen person ville skjønt hva du mener Hvis ikke, bør du legge til en kommentar. Her er et eksempel:



m = 4.0      # Masse i kg

v = 2.0      # Fart i m/s

E_k = 0.5*m*v**2 # Kinetisk energi i joule

print("Den kinetiske energien er:", E_k, "joule.")



Dette gir følgende output i konsollen:



Den kinetiske energien er 8.0 joule.



Du kan også kommentere over flere linjer. Dette brukes for å lage lange kommentarer, men også i feilsøking for å «kommentere ut» deler av koden når vi ønsker å finne ut hvilke deler av koden som ikke virker. Når vi «kommenterer ut» kode, er koden fortsatt i programmet vårt, men den kjøres ikke. Kommentering over flere linjer utføres ved å sette tre anførselstegn før og tre etter det som skal fungere som en kommentar:



"""

Dette programmet

regner ut summen

av to variabler.

"""

a = 1

b = 2

print("Summen av", a, "og", b, "er", a + b)





2.8 Input

Til nå har vi tilordnet verdier til variabler i selve programkoden. Men vi kan også få programmet vårt til å spørre brukeren av programmet om å taste inn enkelte variabler selv. Dette kan vi gjøre med funksjonen input. Programmet nedenfor viser hvordan det gjøres.



navn = input("Hva heter du? ")

alder = input("Hvor mange år er du? ")

print("Hei,", navn + ".", alder, "år er ingen alder.")



Test programmet og se hvordan det fungerer. Legg merke til at input-funksjonen kun tar en streng som parameter. Du kan ikke gjøre noe annet inne i input-funksjonen. Når du kjører programmet, må du skrive inn en verdi i konsollen og trykke Enter. Den første verdien blir da tilordnet variabelen navn. Deretter får du det andre spørsmålet. Input-funksjonen fungerer altså som en slags print-funksjon som både gir noe ut og tar noe inn.

En viktig ting med input er illustrert i programmet nedenfor. Prøv det og se om du finner ut av forskjellen mellom de to summene.



tekst1 = input("Skriv et tall: ")

tekst2 = input("Skriv et tall til: ")

tall1 = float(tekst1)

tall2 = float(tekst2)

tullsvar = tekst1 + tekst2

tallsvar = tall1 + tall2

print("Summen av teksten er:", tullsvar, "og summen av tallene er:", tallsvar)



Kanskje ser du at det vi har tatt som input, blir addert som to strenger? Derfor må vi konvertere dem til flyttall (eller heltall) for at de skal bli behandlet matematisk som tall.


Test deg selv 2.6: Input: Kinetisk energi

Lag et program som beregner den kinetiske energien til et legeme ved å bruke formelen Ek = 0.5mv2. Du skal ta fart og masse som input.



Et tips til bruk av input er at du bør vente med å legge inn input-funksjonen i programmet ditt helt til programmet fungerer. Dersom du for eksempel skal beregne den potensielle energien til et legeme i et gravitasjonsfelt, kan du først lage programmet med testverdier for å sjekke at det fungerer:



g = 9.8  # tyngdeakselerasjon i m/s^2

m = 1    # masse i kg

h = 2    # høyde over havet i m

E_p = m*g*h

print(f"Den potensielle energien er: {E_p:.2} "J.")



Deretter gjør du om de ønskede variablene til input. Dette sørger for at du slipper å skrive inn input-verdier hver gang du tester programmet ditt underveis. For eksempel kan vi gjøre om massen og høyden i programmet ovenfor til input når vi ser at programmet fungerer som det skal:



m = float(input("Masse i kg: "))

h = float(input("Høyde over havet i m: "))





2.9 Lister

Alle variablene vi har sett på til nå, håndterer bare én verdi. Men ofte ønsker vi å ha en samling med verdier. Da kan vi bruke lister. Lister er samlinger med tall, strenger eller annet. Lister i Python markeres ved å sette elementene i klammeparentes:



dyr = ["gaupe", "torndjevel", "bjørnedyr", "blobfisk", "sjøkneler"] tall = [1, 2, 3, 4, 5, 6, 7, 8, 9, 10]



Lister defineres altså ved å bruke klammeparentes, og elementene i lista skilles med komma. Vi kan også gjøre ulike listeoperasjoner, som å legge til og slette elementer. La oss bruke lista med dyr som eksempel:



dyr = []                       # Lager ei tom liste

aper = ["stumpneseape", "spøkelsesape", "neseape"]

dyr.append("komodovaran")      # Legger til et element til dyrelista

dyr.append("glaucus atlanticus") # Legger til et dyr til i lista

dyr.extend(aper)               # Legger hele apelista inn i dyrelista

dyr.remove("neseape")          # Sletter elementet "neseape"

dyr.pop(1)                     # Sletter element nr. 1 i lista

dyr.reverse()                  # Reverserer lista

print(dyr)




Test deg selv 2.7: Listeoperasjoner

Hva slags output gir programmet ovenfor? Prøv å forstå hva som skjer uten datamaskin, og test så programmet for å se om du hadde rett.



Plasseringen til et element i lista kaller vi indeks. Indeksen angis ofte i klammeparentes. Vi kan finne og bruke ulike elementer i en liste ved å bruke indeksene til elementet. Vi trenger med andre ord ikke behandle hele lista hver gang vi trenger noen elementer derfra:



tall = [10, 12, 14, 16] print(tall[2])



Når du kjører programmet ovenfor, får du tallet 14. Men hvorfor får du ikke tallet 12, siden du har bedt om å få element nr. 2? Det er fordi Python begynner å telle på 0. Element nr. 0 er altså 10, element 1 er 12, element 2 er 14 og element 3 er 16. Dersom du prøver å skrive tall[4], kommer du til å få følgende feilmelding: IndexError: list index out of range. Denne feilmeldingen kommer du til å møte på en del, så det er greit å allerede merke seg at det betyr at du prøver å bruk en indeks som ikke finnes for lista.

Vi kan også plukke ut flere enn ett element fra lista, for eksempel slik:



liste = [1.3, 5.6, -2.0, 3.5, -3.5]

A = liste[2]    # A får verdien til element 2 i lista

B = liste[1:3]  # B blir en liste med element 1 til og med 2

C = liste[2:]   # C blir en liste med element 2 og ut lista

D = liste[:2]   # D blir en liste med element 0 til og med 1 (til 2)

E = liste[-1]   # E får verdien til det siste elementet i lista

F = liste[-2]   # F får verdien til det nest siste elementet i lista




Test deg selv 2.8: Listeindeksering

Finn ut hvilken verdi variablene A, B, C, D, E og F får uten å kjøre programmet ovenfor.



Det finnes også mange andre operasjoner vi kan gjøre på lister. Her er noen:



tall = [2, 94, 13, 85, 34, 2, 3, 2, 102]

tall.count(2)      # Teller antall toere i lista

tall.sort()        # Sorterer lista fra minst til størst

tall.index(94)     # Finner indeks til det første tallet som er 94

len(tall)          # Finner lengden til lista

max(tall)          # Finner største verdi i lista

min(tall)          # Finner minste verdi i lista




Test deg selv 2.9: Flere listeoperasjoner

Prøv ut programmet ovenfor og forklar hva som skjer. Endre gjerne på noen av operasjonene og se hva utfallet blir. Utvid også programmet slik at det skriver ut det siste elementet i lista. Skriv også ut alle elementer bortsett fra det første.





2.10 Biblioteker

Til nå har vi bare brukt enkle funksjoner som print, input og append. Men en av de største styrkene til Python er at det finnes veldig mange pakker med tilleggsfunksjoner som vi kan bruke. En samling av funksjoner kalles et bibliotek.

Et bibliotek som du kommer til å bruke mye, er NumPy, som står for «Numerical Python». Det inneholder blant annet funksjoner som lar deg utføre matematiske operasjoner. Vi kan importere et bibliotek på flere måter. En metode er å importere hele biblioteket:



import numpy

kvadratrot = numpy.sqrt(2)       # Bruker sqrt-funksjonen fra NumPy

cosinus = numpy.cos(numpy.pi/3)  # Bruker både cos- og pi-funksjonen



Legg merke til at vi da må skrive numpy. foran hver funksjon fra NumPybiblioteket. Da har vi full kontroll på hvor alle funksjonene kommer fra, men samtidig er det tungvint dersom vi bruker mange funksjoner fra NumPy i samme program. Derfor er det vanlig å gi biblioteket et alias. Aliaset kan egentlig være hva som helst, men det finnes standarder for de vanligste bibliotekene, slik som np for NumPy:



import numpy as np

kvadratrot = np.sqrt(2)

cosinus = np.cos(np.pi/3)



Dette er den vanligste måten å importere på. Dersom vi bare skal bruke et par funksjoner fra NumPy, er det også et alternativ å importere kun disse funksjonene:



from numpy import sqrt, cos

kvadratrot = sqrt(2)

cosinus = cos(pi/3)



Fordelen her er at du slipper å skrive noe foran funksjonene du bruker. Samtidig er dette en tungvin måte å importere på dersom du skal bruke mange funksjoner fra samme bibliotek. Men metoden blir ofte brukt når vi vil importere én eller to funksjoner fra et bestemt bibliotek.

En siste måte å importere på, er å importere alle funksjoner fra et bibliotek:



from numpy import *

kvadratrot = sqrt(2)

cosinus = cos(pi/3)



Her kan vi også droppe np eller numpy foran funksjonene vi skal bruke. Dette er enkelt, men kan være problematisk, spesielt i programmer der du importerer ulike biblioteker. To biblioteker kan nemlig inneholde funksjoner med samme navn. Når vi importerer begge uten å spesifisere hvilken funksjon som kommer fra hvilket bibliotek, har vi ikke lenger full kontroll på hva vi faktisk bruker. Denne metoden å importere på kan derimot være verdifull i små programmer eller i programmer der vi kun importerer ett bibliotek. Vi fraråder likevel denne måten å importere på, spesielt i større programmer.

Noen nyttige og mye brukte funksjoner fra Numpy-biblioteket er oppsummert i tabell 2.4.










	 
	Funksjon
	Forklaring
	 





	 
	log(a)
	Den naturlige logaritmen til a
	 



	 
	log10(a)
	Den briggske logaritmen til a
	 



	 
	exp(a)
	ea
	 



	 
	sqrt(a)
	kvadratrota av a
	 



	 
	sin(a), cos(a), tan(a)
	sinus, cosinus og tangens til a
	 



	 
	arcsin(a), arccos(a), arctan(a)
	invers sin, cos og tan til a
	 





Tabell 2.4: Sentrale matematiske funksjoner i Numpy-biblioteket.



2.11 Komplekse tall

Python håndterer også komplekse tall. Vi definerer dem omtrent på samme måte som i matematikken, med en reell del og en imaginær del på formen x + yj, hvor x og y er reelle tall. Merk at vi i Python bruker symbolet j for den imaginære enheten, der vi som regel bruker i i matematikken. Her er et eksempel hvor vi oppretter to komplekse tall og adderer dem med hverandre:



a = 3 + 2j

b = 5 + 1j

print(a + b)



Det er også mulig å bruke den innebygde funksjonen complex til å opprette et komplekst tall. Nedenfor definerer vi det komplekse tallet 5 + 3i og skriver deretter ut den reelle og den komplekse delen hver for seg. Det kan være nyttig å kunne skille mellom den komplekse og den reelle delen, dersom vi ønsker å regne med dem hver for seg.



c = complex(5, 3)

print(c.imag)

print(c.real)



Det finnes også et bibliotek som inneholder nyttige funksjoner for komplekse tall, cmath. Med det kan vi blant annet finne fasen til et komplekst tall og konvertere mellom rektangulære (kartesiske) koordinater og polarkoordinater:



import cmath

c = 5 + 3j

print(cmath.phase(c))         # gir oss fasen til c

print(cmath.polar(c))         # konverterer c til polarform print(cmath.rect(5.83, 0.54)) # konverterer c til rektangulær form



Merk at cmath-biblioteket også inneholder mange av de samme matematiske funksjonene som Numpy-biblioteket, som log, sin, cos, arcsin med flere.



2.12 Kommandolinjeargumenter som alternativ til input

Vi har sett at vi kan bruke funksjonen input til å be brukeren av programmet om å taste inn verdier på variabler. Dette fungerer fint i enkle programmer, men det finnes alternative måter å lese inn data fra brukeren som ofte er mer eﬀektive. I avsnitt 1.5.2 så vi hvordan du kan kjøre programmene dine fra kommandolinja, og en av fordelene med dette er at du har mulighet til å sende med argumenter til programmet, såkalte kommandolinjeargumenter.

Det er svært vanlig at programmer som kjøres fra kommandolinja tar slike argumenter. Slike argumenter kan endre oppførselen til en kommando, eller de kan være navn på filer og kataloger/filbaner. Vi brukte dette i avsnitt 1.5.2 for å navigere til en katalog med kommandoen cd:



cd Desktop/prosjekter/python



Kommandolinjeargumenter er en eﬀektiv måte å gi input til et program, og vi skal se hvordan vi kan skrive Python-programmer som støtter dette. Slike programmer kan kjøres slik:



Terminal> python mittprogram.py arg1 arg2 arg3 ...



Her er arg1 arg2 arg3 ... input-data til programmet.

Funksjonen input fra avsnitt 2.8 er en innebygd Python-funksjon, men for å få tilgang til kommandolinjeargumenter må vi importere biblioteket sys. Dette biblioteket inneholder en variabel med navn argv, som er en liste som inneholder alt som ble skrevet i terminalen da du kjørte programmet ditt. Følgende program illustrerer hvordan den virker:



import sys

print(sys.argv)



Vi kan lagre dette programmet i en fil med navn argumenter.py og kjøre det fra kommandolinja, for eksempel slik:



python argumenter.py arg1 arg2 1 2 3

[’argumenter.py’, ’arg1’, ’arg2’, ’1’, ’2’, ’3’]



Vi ser at lista som skrives ut, inneholder alt vi skrev etter python, med programnavnet som første element og kommandolinjeargumentene vi skrev som de påfølgende elementene. Lengden på sys.argv-lista bestemmes av hvor mange argumenter vi skriver inn etter programnavnet, atskilt med mellomrom. Du kan bruke vanlig listeindeksering til å hente ut variablene i programmet ditt, for eksempel sys.argv[1] for det første argumentet.

Det er viktig å huske på at alle argumenter kommer inn som tekststrenger, og hvis vi leser inn tall som skal brukes i beregninger, må disse konverteres med float, akkurat som med input-funksjonen.

Vi kan illustrere bruken av kommandolinjeargumenter med det samme eksempelet som vi så på i avsnitt 2.8, hvor vi beregnet den potensielle energien til et legeme. Et program som leser inn massen og høyden over havet som kommandolinjeargumenter kan se ut som følger:



import sys

>m = float(sys.argv[1])   # masse i kg

h = float(sys.argv[2])    # høyde over havet i m

g = 9.8 # tyngdeakselerasjon i m/s^2

E_p = m * g * h

print(f"Den potensielle energien er: {E_p:.2} J.")



For å kjøre programmet kan du for eksempel skrive følgende:



python potensiell_energi.py 10 5



Resultatet vil være nøyaktig det samme som da vi leste inn verdiene med input. Fordelen med kommandolinjeargumenter i dette tilfellet er at de er raskere å skrive inn, men samtidig må brukeren av programmet vite at det krever nøyaktig to argumenter, hvor det første er massen og det andre er høyden over havet. Det er derfor mye større potensial for feil enn med input. Vi skal se på hvordan vi kan håndtere slike feil i kapittel 6.


Test deg selv 2.10: Kommandolinjeargumenter

Lag et program som beregner den kinetiske energien til et legeme ved å bruke formelen Ek = 0.5mv2. Massen og hastigheten skal leses inn som kommandolinjeargumenter.





2.13 Feilsøking

Feil er en naturlig del av programmering, og ofte lærer vi mye av å gjøre feil. I programmering er det lett å prøve seg fram og eksperimentere uten at det får alvorlige konsekvenser. Men feilsøking kan også være frustrerende og tidkrevende. Her er noen konkrete tips for hvordan du kan finne og rette feil mer eﬀektivt:


	Les feilmeldingene nøye. Feilmeldinger inneholder ofte informasjon om både linjen hvor feilen oppstår og hva slags type feil det dreier seg om. Start alltid med å lese disse nøye, da de kan lede deg rett til roten av problemet.

	Skriv ut verdier underveis. Hvis du har et langt program, kan det være lurt å skrive ut verdiene av variabler på forskjellige steder i koden. Dette lar deg sjekke om variablene inneholder det du forventer, og kan hjelpe deg med å lokalisere hvor ting begynner å gå galt.

	Kommenter ut deler av koden. Hvis du har mistanke om hvor feilen ligger, kan du kommentere ut enkelte deler av koden for å isolere problemet. På den måten kan du kjøre de gjenværende delene av programmet og se om feilen fortsatt oppstår.

	Sjekk linjen over feilmeldingen. Feilmeldinger refererer ofte til en spesifikk linje i koden, men feilen kan like gjerne ligge i linjen før. Dette er spesielt vanlig ved syntaksfeil, som for eksempel manglende parenteser eller komma.

	Forklar koden høyt. Ofte kan det å forklare koden din til noen andre, linje for linje, hjelpe deg med å oppdage logiske feil. Hvis du ikke har noen å forklare til, kan du til og med snakke til en «badeand» (såkalt «rubberducking») eller noe annet symbolsk — det viktigste er at du bryter ned problemet muntlig.

[image: Badeand med snakkeboble]
Figur 2.1: Du kan alltids slå av en prat med en badeand [Real444/iStock].



	Få noen til å se gjennom koden din. Akkurat som med tekst kan du bli blind for dine egne feil etter å ha stirret på dem for lenge. En ny person kan ofte oppdage det du overser. Samarbeid og diskusjon er en viktig del av programmering.

	Søk på nettet. Hvis du sitter fast, er det sannsynlig at noen andre har hatt samme problem. Søk etter feilmeldingen eller en beskrivelse av problemet på nett, gjerne på engelsk for best resultat. StackOverflow (https://stackoverflow.com) er et populært forum for programmering.

	Bruk generativ KI. Generativ KI som ChatGPT er svært god til å feilsøke. Kopier inn koden din, fortell hva den skal gjøre og spør hva problemet er. Mest sannsynlig vil problemet bli løst ganske raskt.

	Ta en pause. Hvis du har stirret på problemet lenge uten å komme videre, kan det være lurt å ta en pause. Gå en tur, les en bok, eller gjør noe helt annet en stund. Når du kommer tilbake, kan du ofte se på koden med nye øyne og oppdage løsningen raskere.



Feilsøking krever tålmodighet, men ved å bruke metodene ovenfor vil du raskere kunne identifisere og rette feil, samtidig som du utvikler bedre programmeringsferdigheter.


Oppsummering

Etter å ha arbeidet med dette kapittelet skal du kunne definere, formatere og regne med ulike variabeltyper, inkludert lister. Du skal kunne håndtere input og output på en hensiktsmessig måte. Du bør også kunne importere og bruke funksjoner fra biblioteker som Numpy og Math.

De viktigste kommandoene og funksjonene vi har sett på, er:








	Kommando
	Eksempel





	print()
	print("Lengden er", lengde)



	input()
	tall = input("Skriv inn et tall")



	int(), float(), str()
	tall = float("3")



	#
	lengde = 2 # Lengde i cm



	"""
	"""Kommentar"""



	liste.append(element)
	Legger til et element til en liste



	liste.remove(element)
	Fjerner et element fra en liste



	import numpy as np
	Importerer et bibliotek








EPUB/images/page43_01.jpg
O






EPUB/images/page16_01.jpg





EPUB/images/page17_01.jpg





EPUB/images/page19_01.jpg
U} 3¢ Welcome @ mekanisk_energi X -~ Untitled-1 ® >Dv @ -

Users > andreadh > @ mekanisk_energi > ...

/C) 1  def kinetisk_energi(m, v):
2 return 0.5*mkv¥k2
3
2—9 4  def potensiell_energi(m, h):
5 g =09.81
,> 6 return mxgkh
& 7
8 def total_mekanisk_energi(m, v, h):
—I? 9 return kinetisk_energi(m, v) + potensiell_energi(m, h)
10
11 print{(total_mekanisk_energi(1, 2, 3)))
® PROBLEMS OUTPUT DEBUG CONSOLE TERMINAL PORTS COMMENTS X

31.43

{g} ® (base) andreass-mbp:~ andreadh$ /opt/local/bin/python3.10 /Users/andreadh/mekanisk_energi
© (base) andreass-mb

p:~ andreadhs$ [

Ln 11, Col 38 Spaces: 4 EF





EPUB/images/page25_01.jpg
COoOs — OC——Oc
P Pty

—— — - OO © ———

—oC o -
SO—— OO ——— OO —c
—— ~OS—— oC






EPUB/images/page13_01.jpg
x Cy R

§

ol O

X /OB 3 x*/ (H> (

TP S (e) ez

X—u o »\
X U ‘\% —*2“\ C'SM +ksnu\
o | Sy

x=>Y (H>






EPUB/images/cover.png
Andreas D. Haraldsrud
og Joakim Sundnes

Programmering for
naturvitenskap
og matematikk

[U Universitetsforlaget





EPUB/images/page15_01.jpg





